《芝草》
宋代·李石

边上秋风生，众芳感萧瑟。
何由九地底，一气回暖脉。
官居类僧坊，忽有芝草坼。
骈跗间红紫，合盖晕黄白。
秋菌苦争气，渠自凡眼窄。
此理岂人为，信我匪天厄。
年余窍边廪，菜饱固不择。
谬政鬼所笑，敢望神意格。
山中合欢桃，陇上六歧麦。
一年获三瑞，助我动行色，
归来及受厘，藉口缓诛责。
从今归商山，举手谢樵客。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。